Ford belê groot om V6-enjin in SA te bouDie nuwe Ford Ranger word in 2022 bekend gestel. Ford het nog ŉ reusebelegging van R600 miljoen aangekondig in afwagting van sy nuwe Ranger wat in 2022 bekendgestel word. Die belegging sal onder meer ook aangewend word om die Struandale-enjinaanleg in Gqeberha in staat te stel om 42 000 silinderkoppe en 21 000 V6-enjins per jaar te kan vervaardig. Die V6 sal op dieselfde lyn vervaardig word as die 2.2- en 3.2- Duratorq TDCi-enjins waarvan dié aanleg sedert 2011 al 792 000 vervaardig het. Daar is ŉ ooreenkoms met Volkswagen gesluit dat Ford die volgende Amarok by die Silverton-aanleg in Pretoria sal vervaardig. Die Amarok en Ranger sal ŉ identiese tweeling wees aangesien hulle dieselfde enjins, ratkaste, onderstelle en binneruime sal hê. Daar sal slegs geringe visuele verskille wees. Een van die opwindendste aankondigings is dat die nuwe Ranger- en Amarok Ford-reeks se 3.0-model V6-turbodieselenjin sal kry. Dis fantastiese nuus. In die VSA bied die V6 186 kW en 597 Nm. Ek’t een van die grootkoppe by Ford gedruk vir syfers, maar hy wou nie swig nie. Ek dink ek’t ŉ glimlag gesien toe ek sê 200 kW en 650 Nm in die nuwe Ranger, maar dit is werklik bespiegeling. Soos met die 2.0-enkel- en dubbelturbo-lyn sal die jongste tegnologiese gereedskap gebruik word. Dit sluit ŉ kamera en antwoordsender in wat deel vorm van Ford se wêreldwye gehaltebestuurstelsel. Dit stel Ford in staat om rekord te hou van elke stap van die geboorteproses van elke enjin. Dít is van sleutelbelang om die gehalte te bied wat Ford van die aanleg verwag. Die 2.0-enkel- en dubbelturbo-lyn word ook aangepas om ontwerpveranderings te huisves. Met die nuwe Ranger sal die produkaanbieding meer ingewikkeld wees met 13 weergawes teenoor die huidige nege. Lees meer oor die volgende Ranger hier.